62023TJ0167_RES
Cauza T‑167/23
(publicare în extras)
LAT Nitrogen Piesteritz GmbHșiCornerstone Chemical Co.
împotriva
Agenției Europene pentru Produse Chimice
Hotărârea Tribunalului (Camera a cincea) din 9 iulie 2025
„REACH – Substanțe care prezintă motive de îngrijorare deosebită – Întocmirea unei liste a substanțelor candidate la o eventuală includere în anexa XIV la Regulamentul CE nr. 1907/2006 – Decizie de identificare a melaminei ca substanță care îndeplinește criteriile prevăzute pentru includerea pe listă – Obligația de motivare – Dreptul de a fi ascultat – Exces de putere – Articolul 57 din Regulamentul nr. 1907/2006 – Eroare vădită de apreciere – Proporționalitate – Principiul precauției – Abuz de putere”
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Votul Comitetului statelor membre (CEM) – Competența CEM de a stabili normele privind modalitățile de exercitare a acestui vot în regulamentul său de procedură
[Regulamentul nr. 1907/2006 al Parlamentului European și al Consiliului, art. 82 și art. 85 alin. (9)]
(a se vedea punctele 33-37)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Acord unanim al Comitetului statelor membre – Abținerea unui stat membru – Lipsa incidenței asupra unei decizii votate în unanimitate de statele membre prezente
[art. 238 alin. (4) TFUE; Regulamentul nr. 1907/2006 al Parlamentului European și al Consiliului, art. 59 alin. (8) și art. 85 alin. (8)]
(a se vedea punctele 38-40, 42-45 și 57-61)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Consultare publică – Conținut – Dreptul de a fi ascultat al părților interesate – Excludere – Dreptul părților interesate de a prezenta observații – Includere
[Carta drepturilor fundamentale a Uniunii Europene, art. 41; Regulamentul nr. 1907/2006 al Parlamentului European și al Consiliului, art. 57, art. 59 alin. (2)-(5) și art. 85 alin. (4)]
(a se vedea punctele 68-72, 75-93, 98-102 și 127)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Puterea de apreciere a autorităților Uniunii – Conținut – Control jurisdicțional – Limite
[Regulamentul nr. 1907/2006 al Parlamentului European și al Consiliului, art. 57 lit. (f)]
(a se vedea punctele 131-140)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Evaluarea pericolelor legate de proprietățile intrinsece ale unei substanțe – Criterii de apreciere – Luarea în considerare a unei combinații de mai multe efecte în vederea stabilirii gravității acestora – Admisibilitate
(Regulamentul nr. 1907/2006 al Parlamentului European și al Consiliului, art. 57 și anexa I secțiunile 1-4, anexa XIII, anexa XIV și anexa XV secțiunea 2, și Regulamentul nr. 1272/2008 al Parlamentului European și al Consiliului)
(a se vedea punctele 143-159)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Evaluarea pericolelor legate de proprietățile intrinsece ale unei substanțe – Criterii de apreciere – Lipsa cerinței privind apartenența la o clasă de pericol – Neabilitarea Agenției Europene pentru Produse Chimice (ECHA) de a revizui clasele de pericol – Lipsa obligației ECHA de a demonstra caracterul ireversibil al efectelor unei substanțe
[Regulamentul nr. 1907/2006 al Parlamentului European și al Consiliului, art. 57 lit. (f) și anexa I, și Regulamentul nr. 1272/2008 al Parlamentului European și al Consiliului, art. 37 alin. (6)]
(a se vedea punctele 165, 166, 175 și 176)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Evaluarea pericolelor legate de proprietățile intrinsece ale unei substanțe – Criterii de apreciere – Lipsa obligației de a lua în considerare datele privind expunerea
[Regulamentul nr. 1907/2006 al Parlamentului European și al Consiliului, art. 57, art. 58 alin. (2), art. 60 alin. (2), art. 64 alin. (4) și art. 70, precum și anexa I secțiunea 6 și anexa XV secțiunea 2 pct. 2]
(a se vedea punctele 191-193)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Decizie a Agenției Europene pentru Produse Chimice (ECHA) de identificare a melaminei drept substanță care prezintă motive de îngrijorare deosebită – Dovezi insuficiente privind gravitatea toxicității melaminei pentru reproducere – Eroare vădită de apreciere fără incidență asupra legalității deciziei – Justificare – Alte proprietăți intrinsece ale melaminei care pot să producă efecte grave asupra sănătății umane și a mediului
[art. 263 și 296 TFUE; Regulamentul nr. 1907/2006 al Parlamentului European și al Consiliului, art. 57 lit. (f) și anexa XV, și Regulamentul nr. 1272/2008 al Parlamentului European și al Consiliului, anexa I]
(a se vedea punctele 210-215, 220-230, 427 și 429)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Determinarea nivelului de îngrijorare determinat de o substanță – Luare în considerare a datelor referitoare la expunerea umană care reflectă măsurile de gestionare a riscurilor în vigoare – Admisibilitate
[Regulamentul nr. 1907/2006 al Parlamentului European și al Consiliului, art. 57 lit. (f)]
(a se vedea punctul 416)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Determinarea nivelului de îngrijorare determinat de o substanță – Luare în considerare a altor date decât cele referitoare la pericolele rezultate din proprietățile intrinseci ale substanțelor în cauză – Admisibilitate
[Regulamentul nr. 1907/2006 al Parlamentului European și al Consiliului, art. 57 lit. (f)]
(a se vedea punctul 417)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Decizie a Agenției Europene pentru Produse Chimice (ECHA) de identificare a melaminei drept substanță care prezintă motive de îngrijorare deosebită – Încălcarea principiului proporționalității – Inexistență
[art. 5 alin. (4) TUE; Regulamentul nr. 1907/2006 al Parlamentului European și al Consiliului, considerentul (69), art. 1 alin. (1) și (3), art. 14 alin. (6), art. 55, art. 57 lit. (f), art. 58, art. 59, art. 60 alin. (2) și (4), anexa I secțiunea 5.1.1 și anexa XIV]
(a se vedea punctele 433-464)
Apropierea legislațiilor – Înregistrarea, evaluarea și autorizarea substanțelor chimice – Regulamentul REACH – Substanțe care prezintă motive de îngrijorare deosebită – Procedură de identificare – Decizie a Agenției Europene pentru Produse Chimice (ECHA) de identificare a melaminei drept substanță care prezintă motive de îngrijorare deosebită – Criterii de proprietate ca substanță persistentă, mobilă și toxică – Abuz de putere – Inexistență
[Regulamentul nr. 1907/2006 al Parlamentului European și al Consiliului, art. 57 lit. (f)]
(a se vedea punctele 478-487)
Rezumat
Sesizat cu o acțiune în anulare, pe care o respinge, împotriva deciziei Agenției Europene pentru Produse Chimice (ECHA) de identificare a melaminei drept substanță „care prezintă motive de îngrijorare deosebită” în temeiul Regulamentului REACH (
1
), Tribunalul se pronunță cu privire la problema inedită a regulilor de vot stabilite în Regulamentul de procedură al Comitetului statelor membre (denumit în continuare „CSM”) și sintetizează jurisprudența, pe de o parte, în ceea ce privește dreptul părților interesate de a prezenta observații în cadrul procedurii de identificare a substanțelor care prezintă motive de îngrijorare deosebită și, pe de altă parte, în ceea ce privește noțiunea de „proprietăți intrinsece”.
Această decizie a ECHA, atacată de două reclamante, LAT Nitrogen Piesteritz GmbH și Cornerstone Chemical Co., întreprinderi producătoare de melamină cu sediul în Germania și în Statele Unite, a fost adoptată în urma depunerii de către Republica Federală Germania a unui dosar în temeiul anexei XV la Regulamentul REACH favorabil identificării melaminei drept substanță care prezintă motive de îngrijorare deosebită, întrucât îndeplinește criteriile enunțate la articolul 57 litera (f) din Regulamentul REACH. În urma acestei depuneri de dosar, ECHA a invitat părțile interesate să își prezinte observațiile cu privire la acesta (
2
). Întrucât au fost prezentate observații, dosarul a fost transmis CSM, care a ajuns la un acord unanim cu privire la această identificare.
Aprecierea Tribunalului
Mai întâi, Tribunalul respinge excepția de nelegalitate invocată împotriva articolului 19 alineatul (5) din Regulamentul de procedură al CSM, în temeiul căruia abținerile membrilor prezenți sau reprezentați nu împiedică adoptarea de către CSM a unor acțiuni care necesită unanimitate.
Astfel, în ceea ce privește, pe de o parte, competența CSM de a stabili regulile de vot în regulamentul său de procedură, Tribunalul subliniază că lista aspectelor care pot fi soluționate prin dispozițiile regulamentelor de procedură stabilite la articolul 85 alineatul (9) din Regulamentul REACH nu este exhaustivă. Întrucât Regulamentul REACH reglementează doar problema tipului de majoritate care trebuie întrunită pentru adoptarea unei decizii de identificare a substanțelor care prezintă motive de îngrijorare deosebită, celelalte reguli de vot trebuiau stabilite în Regulamentul de procedură al CSM pentru a evita riscul ca acesta din urmă să se confrunte cu un vid juridic. Stabilirea unor astfel de reguli contribuie, în plus, la garantarea previzibilității lor și permite destinatarilor actelor adoptate să le cunoască și, precum în speță, să le conteste la instanța Uniunii Europene. Prin urmare, ele contribuie la menținerea securității juridice. Tribunalul concluzionează că CSM era competent să stabilească regulile sale de vot în regulamentul său de procedură.
În ceea ce privește, pe de altă parte, conținutul articolului 19 alineatul (5) din Regulamentul de procedură al CSM, Tribunalul arată că normele CSM privind abținerile se inspiră direct din articolul 238 alineatul (4) TFUE referitor la voturile care au loc în cadrul Consiliului Uniunii Europene. Având în vedere că articolul 19 alineatul (5) din Regulamentul de procedură al CSM se inspiră din această dispoziție, potrivit căreia faptul de a se abține să se ia poziție nu trebuia să împiedice adoptarea unor decizii care necesită un acord unanim, nu se poate susține că este contrar principiilor democratice fundamentale și aduce atingere competențelor Parlamentului, Consiliului sau ale Comisiei. Pe de altă parte, abținerea trebuie înțeleasă, în sensul său obișnuit, ca refuzul de a preciza poziția cu privire la o propunere determinată, iar nu un refuz al propunerii în discuție.
În continuare, pe fond, Tribunalul respinge în special motivul de nelegalitate întemeiat pe o pretinsă încălcare a dreptului reclamantelor de a fi ascultate în cadrul procedurii de adoptare a deciziei atacate.
În prealabil, Tribunalul constată că, deși versiunea în limba franceză a articolului 59 alineatul (4) din Regulamentul REACH menționează dreptul părților interesate de a prezenta „informații”, dreptul părților menționate constă într‑un drept mai larg de a prezenta „observații”. Această interpretare este confirmată de versiunile spaniolă, germană, engleză și italiană ale acestei dispoziții.
Cu toate acestea, Tribunalul amintește că articolul 59 alineatul (4) din Regulamentul REACH se limitează să prevadă o consultare publică care nu conferă părților interesate niciun drept procedural specific, altul decât cel de a prezenta informații.
De asemenea, articolul 85 alineatul (4) din Regulamentul REACH și statutul de observator, astfel cum este definit de ECHA, nu conferă le părților interesate care participă la ședința CSM dreptul de a fi ascultate. Acestea le oferă numai posibilitatea de a prezenta observații cu privire la aspecte specifice și eventual determinate în prealabil.
În sfârșit, Tribunalul consideră că reclamantele nu pot susține în mod valabil că ECHA a săvârșit o eroare vădită de apreciere atunci când a considerat că proprietățile legate de evoluția în mediu a melaminei au efecte care pot contribui la aprecierea că această substanță trebuie să fie identificată drept substanță care prezintă motive de îngrijorare deosebită în temeiul articolului 57 litera (f) din Regulamentul REACH.
În acest sens, faptul că dispoziția menționată face trimitere, în vederea stabilirii nivelului de îngrijorare echivalent, la substanțele avute în vedere la articolul 57 literele (a)-(e) din Regulamentul REACH nu înseamnă că o substanță trebuie să îndeplinească criteriile de identificare a substanțelor respective pentru a putea fi identificată drept substanță care prezintă motive de îngrijorare deosebită. În consecință, ECHA nu este limitată doar la clasele de pericol stabilite prin Regulamentul nr. 1272/2008 (
3
) și nici la criteriile stabilite în mod specific în anexa XIII la Regulamentul REACH.
În schimb, revine ECHA sarcina de a analiza pericolele rezultate din proprietățile intrinsece ale substanței a cărei identificare ca substanță care prezintă motive de îngrijorare deosebită este avută în vedere, precizându‑se că noțiunea de „pericol” descrie orice produs sau procedeu care „poate” avea un efect advers pentru sănătatea umană și pentru mediu. În această privință, articolul 57 litera (f) din Regulamentul REACH nu impune ca, pentru a participa la identificarea unei substanțe care prezintă motive de îngrijorare deosebită, o proprietate intrinsecă să trebuiască, ca atare și luată în mod izolat, să poată avea un efect grav. Este necesar totuși ca aceasta să aibă un efect care, în combinație cu alte efecte legate de alte proprietăți intrinsece, să poată suscita un efect grav asupra sănătății umane sau a mediului.
Chiar faptul că, din cauza proprietăților sale legate de evoluția în mediu, o substanță se poate răspândi cu ușurință și poate fi prezentă în mediu constituie într‑adevăr un efect, întrucât este vorba despre consecințe legate de proprietățile sale intrinsece. Substanțele persistente și bioacumulative pot fi considerate substanțe care au efecte grave asupra sănătății umane sau a mediului. Or, persistența și bioacumularea sunt într‑adevăr proprietăți legate de evoluția în mediu a unei substanțe. În aceste condiții, efectele legate de proprietățile care privesc evoluția în mediu a unei substanțe, cum sunt persistența, mobilitatea și potențialul său de transport pe distanțe lungi, pot fi luate în considerare pentru a stabili dacă o substanță poate avea efecte grave asupra sănătății umane sau a mediului care suscită un nivel de îngrijorare echivalent.
(
1
)	Regulamentul (CE) nr. 1907/2006 al Parlamentului European și al Comisiei din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO 2006, L 396, p. 1, Ediție specială, 13/vol. 60, p. 3, rectificare în JO 2009, L 36, p. 84) (denumit în continuare „Regulamentul REACH”).
(
2
)	Conform articolului 59 alineatul (4) din acest regulament.
(
3
)	Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO 2008, L 353, p. 1).